CELEX: 32017D0319
Language: fi
Date: 2017-02-21 00:00:00
Title: Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta

24.2.2017   
            
            
               FI
            
            
               Euroopan unionin virallinen lehti
            
            
               L 47/7
            
         NEUVOSTON TÄYTÄNTÖÖNPANOPÄÄTÖS (EU) 2017/319,
   annettu 21 päivänä helmikuuta 2017,
   luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Direktiivin 2006/112/EY 285 artiklan mukaan jäsenvaltiot, jotka eivät ole hyödyntäneet toisen neuvoston direktiivin 67/228/ETY (2) 14 artiklassa säädettyä mahdollisuutta, voivat myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 5 000 euroa tai sen vasta-arvo kansallisena valuuttana. Ne voivat myös soveltaa asteittaisia verohelpotuksia verovelvollisiin, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä.
            
         
               (2)
            
            
               Luxemburgille annettiin neuvoston täytäntöönpanopäätöksellä 2013/677/EU (3) lupa myöntää 31 päivään joulukuuta 2016 direktiivin 2006/112/EY 285 artiklasta poikkeavana toimenpiteenä, jäljempänä ’poikkeava toimenpide’, arvonlisäverovapautus verovelvollisille, joiden vuosittainen liikevaihto on enintään 25 000 euroa.
            
         
               (3)
            
            
               Luxemburg haki komissiossa 26 päivänä syyskuuta 2016 vastaanotetuksi kirjatulla kirjeellä lupaa poikkeavan toimenpiteen jatkamiseksi 1 päivästä tammikuuta 2017 sekä raja-arvon korottamiseksi 25 000 eurosta 30 000 euroon.
            
         
               (4)
            
            
               Komissio antoi Luxemburgin hakemuksen tiedoksi muille jäsenvaltioille 4 päivänä lokakuuta 2016 päivätyllä kirjeellä. Komissio ilmoitti Luxemburgille 5 päivänä lokakuuta 2016 päivätyllä kirjeellä saaneensa kaikki hakemuksen arviointia varten tarvittavat tiedot.
            
         
               (5)
            
            
               Luxemburgin toimittamien tietojen mukaan 970 uutta verovelvollista voisi mahdollisesti hyödyntää poikkeavaa toimenpidettä direktiivin 2006/112/EY XI osaston 2–6 luvussa tarkoitettujen arvonlisäverovelvoitteidensa keventämiseksi. Verohallinnon rasite, joka johtuu verojen keräämisestä pieniltä yrityksiltä ja näiden yritysten auditoinnista, kevenisi myös näin ollen.
            
         
               (6)
            
            
               Koska pienillä yrityksillä on poikkeavan toimenpiteen vuoksi vähemmän arvonlisäverovelvoitteita, samalla kun ne voivat valita edelleen tavanomaiset arvonlisäverojärjestelyt direktiivin 2006/112/EY 290 artiklan mukaisesti, Luxemburgille olisi myönnettävä lupa jatkaa korotetun raja-arvon soveltamista 31 päivään joulukuuta 2019.
            
         
               (7)
            
            
               Poikkeukset myönnetään tavallisesti rajoitetuksi ajaksi, jotta voidaan arvioida, ovatko ne asianmukaisia ja toimivia. Lisäksi direktiivin 2006/112/EY pienten yritysten erityisjärjestelmää koskevia 281–294 artiklaa tarkastellaan parhaillaan uudelleen, ja on mahdollista, että direktiivi, jolla muutetaan näitä säännöksiä, tulee voimaan ennen 31 päivää joulukuuta 2019. Poikkeavan toimenpiteen olisi sen vuoksi oltava ajallisesti rajoitettu ja siihen olisi liitettävä raukeamislauseke.
            
         
               (8)
            
            
               Jotta voidaan varmistaa niiden tavoitteiden saavuttaminen, joihin poikkeavalla toimenpiteellä pyritään, erityisesti haitallisten vaikutusten välttäminen ja tasapuolisten toimintaedellytysten varmistaminen, on asianmukaista, että tätä päätöstä sovelletaan 1 päivästä tammikuuta 2017. Poikkeavan toimenpiteen taannehtivalla soveltamisella kunnioitetaan asianomaisten henkilöiden luottamuksensuojaa, sillä poikkeava toimenpide ei rajoita talouden toimijoiden tai yksilöiden oikeuksia ja velvollisuuksia.
            
         
               (9)
            
            
               Luxemburgin toimittamista tiedoista ilmenee, että raja-arvon korottamisella on vain vähäinen vaikutus lopullisessa kulutusvaiheessa kerättävien verotulojen kokonaismäärään.
            
         
               (10)
            
            
               Poikkeava toimenpide on komission 25 päivänä kesäkuuta 2008 antaman tiedonannon ”Pienet ensin – Eurooppalaisia pk-yrityksiä tukeva aloite (”Small Business Act”)” tavoitteiden mukainen.
            
         
               (11)
            
            
               Poikkeavalla toimenpiteellä ei ole vaikutuksia arvonlisäverosta saataviin unionin omiin varoihin, koska Luxemburg tekee kompensaatiolaskelman neuvoston asetuksen (ETY, Euratom) N:o 1553/89 (4) 6 artiklan mukaisesti.
            
         
               (12)
            
            
               Sen vuoksi täytäntöönpanopäätöstä 2013/677/EU olisi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan täytäntöönpanopäätöksen 2013/677/EU 1 ja 2 artikla seuraavasti:
   
      ”1 artikla
      Poiketen siitä, mitä direktiivin 2006/112/EY 285 artiklassa säädetään, Luxemburgille annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 30 000 euroa.
      2 artikla
      Tämä päätös tulee voimaan päivänä, jona se annetaan tiedoksi.
      Tätä päätöstä sovelletaan 1 päivästä tammikuuta 201731 päivään joulukuuta 2019 tai sellaisen direktiivin voimaantulopäivään asti, jolla muutetaan direktiivin 2006/112/EY pienten yritysten erityisjärjestelmää koskevia 281–294 artiklaa, sen mukaan, kumpi näistä ajankohdista on aikaisempi.”.
   
   2 artikla
   Tämä päätös on osoitettu Luxemburgin suurherttuakunnalle.
   
      Tehty Brysselissä 21 päivänä helmikuuta 2017.
      
         
            Neuvoston puolesta
         
         
            Puheenjohtaja
         
         E. SCICLUNA
      
   
   
      (1)  EUVL L 347, 11.12.2006, s. 1.
   
      (2)  Toinen neuvoston direktiivi 67/228/ETY, annettu 11 päivänä huhtikuuta 1967, jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä (EYVL 71, 14.4.1967, s. 1303/67).
   
      (3)  Neuvoston täytäntöönpanopäätös 2013/677/EU, annettu 15 päivänä marraskuuta 2013, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide (EUVL L 316, 27.11.2013, s. 33).
   
      (4)  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).